

**7-oji konferencija**

**„Biblioterapija. Knyga gali prakalbinti ir gydyti“**

**2024 m. spalio 18 d.(penktadienis)**

*Birštono kurhauzas, B. Sruogos g. 2, Birštonas*

**II DALIS. PRAKTINIAI UŽSIĖMIMAI** *(dalyviai pasirenka 1-ą):*

**1.** **SIELOS KOLIAŽAS**

*Vedėja Dalia Klumbienė, LBA narė, Meno psichologijos centro vadovė*

Užsiėmimo tikslas – išmokyti dalyvius daryti Sielos koliažą ir padėti įsisąmoninti, kas svarbu gyvenime, ką reikėtų keisti. Bus galimybė paskaityti tekstus ir rasti tinkamas mintis, skatinančias pokyčiams. Tai patyriminis užsiėmimas, po kurio dalyviai gebės patys suorganizuoti Sielos koliažo dirbtuves kitiems. Sielos koliažas – tai meno terapijos ir savęs pažinimo technika, suteikianti galimybę iš atskirų vaizdinių, paveikslėlių ar nuotraukų sukurti asmeninę Sielos koliažo kortų kaladę. Šį metodą sukūrė psichologė, psichoterapeutė Seena Frost 1989 m.

**2. DIDELIS MAŽOS LĖLYTĖS MOKSLAS**

*Vedėja**Salomėja Burneikaitė, LBA narė, aktorė, režisierė*

Kūrybinio-praktinio užsiėmimo metu dalyviai išmoks metodų, kaip panaudojant lėles bibliotekos lankytoją sudominti knyga ir skaityti ją kitaip. Pasakų ir knygų personažai budina vaizduotę, padeda emociškai išgyventi skaitomą tekstą, o jų veiksmus ir emocijas perkėlus lėlei, ryšys su skaitomu tekstu pagilėja, teksto suvokimas padidėja, taip pat ir savivoka. Be to, kiekviena lėlė jau yra pasaka-mįslė, įgalinanti skaityti kitaip, jos istoriją galima atpažinti pagal išvaizdą, formas, faktūras. Lėlė – tai meno kūrinys, arba daiktas, turintis išskirtinį pavidalą, istoriją, biografiją, tikslą, galintis tapti brangus. Užsiėmimo metu dalyviai taip pat sužinos, kaip lėlės gali pasitarnauti turintiems specialiųjų poreikių asmenims (regos, skaitymo sutrikimų, autizmo).

**3. FOTOTERAPIJA – PSICHOLOGINĖ- PORTRETINĖ ASMENYBĖS ANALIZĖ**

*Vedėja* Jūratė Klimaitė-Vyžintienė, archetipų psichologė

Fototerapijos užsiėmime bus mokoma pačiam žmogui susidaryti savo psichologinį-portretinį vaizdinį – tai kitokia asmenybės analizė, skirtinga nei iš šalies atliekama kokio nors konkretaus specialisto ir ne veidotyra. Fototerapijos metu literatūrinių personažų, herojų (knygų ir ekranizuotų kūrinių) nuotraukose dalyviai ieškos savo paties atspindžio: kuo panašus į personažą? ko trūksta? kokių savybių norėtų įgyti, išsiugdyti? Dalyviai „pasiskolins“ jų savybes, herojų vidinę galią, taip atrasdami netikėtus būdus stiprinti šią galią savyje. Metaforų pagalba atras slaptus savo galimybių  klodus.

Metodo tikslas – ugdyti kūrybiškumą per kontaktų su iš pažiūros stipresnėmis asmenybėmis užmezgimą. Pažvelgęs giliau žmogus atranda savo vidinius resursus, stiprina pasitikėjimą savimi ir aplinka, didina savimotyvaciją, ugdosi emocinį intelektą, mokosi novatoriškai pažvelgti į asmenybės augimą.

Metodas paremtas socialine ir archetipine (gelmių) psichologija, kurios pradininkas yra Gustavas Jungas.